Η διαπίστωση ύπαρξης χρέωσης νυχτερινού τιμολόγιου γίνεται με τρεις τρόπους:
Ο πρώτος τρόπος είναι να ελέγξεις τον λογαριασμό σου. Εάν ο πάροχός σου είναι η ΔΕΗ, μπορείς να βρείς το είδος του τιμολογίου (Γ1Ν οικιακό τιμολόγιο) στο μπροστινό μέρος του λογαριασμού πάνω δεξιά, ενώ στο πίσω μέρος του λογαριασμού θα πρέπει να εμφανίζεται αναλυτικά η πάγια χρέωση νύχτας.
Ο δεύτερος τρόπος είναι να ελέγξεις τις εγκαταστάσεις σου. Συχνά στον πίνακα εγκατάστασης υπάρχει ένα ενδεικτικό λαμπάκι το οποίο ανάβει κατά τις νυχτερινές ώρες.
Ο τρίτος και τελευταίος τρόπος είναι να διαπιστώσεις εάν ο μετρητής σου έχει δύο κοντέρ, (το ένα θα αναγράφει την ένδειξη Κ και το άλλο την ένδειξη Μ). Εάν το νυχτερινό τιμολόγιο είναι σε λειτουργία, τότε ο μετρητής θα πρέπει να καταγράφει τις καταναλώσεις που γίνονται τις συγκεκριμένες ώρες στο κοντέρ Μ.